Dainius Pulauskas

Dainius Pulauskas (g. 1960 m. gegužės 4 d. Vievyje, Trakų raj.) – džiazo muzikantas (pianistas, klavišininkas), kompozitorius. Lietuvos muzikos informacijos centras. Dainius Pulauskas mic.lt

 Biografija 

1968–1975 m. mokėsi Vievio vaikų muzikos mokykloje fortepijono ir smuiko klasėse. 1979 m. baigė Vilniaus konservatoriją (fortepijono klasę), 1984 m. – Lietuvos muzikos akademiją (L. M. Digrio fortepijono klasę). Studijų metais pradėjo groti džiazą. 

1976–1982 m. dirbo Vievio kultūros namų akompaniatoriumi, 1981–1990 m. – „Oktavos“ estradinio orkestro artistu. 1982–1995 m. dirbo pedagoginį darbą Vievio vaikų muzikos mokykloje. 1995–1999 m. buvo Vievio kultūros namų mišraus choro akompaniatoriumi, nuo 1999 m. – LRT lengvosios muzikos orkestro artistu.Dainius Pulauskas kcelektrenai.lt

 Kūrybinė veikla 

1991–1992 m. vadovavo orkestrui „Oktava“. Nuo 1990 m. grojo su Skirmanto Sasnausko džiazo kvartetu, Danieliaus Praspaliauskio, Leonido Šinkarenkos, Vytauto Labučio, kitomis grupėmis. 1996 m. sukūrė  savo grupę , kuri nuo 2004 m. pavadinta „Dainius Pulauskas Group“ (DPG). Su ja dalyvavo daugelyje džiazo festivalių užsienyje, tarp jų – „Jazz Baltica“ (Vokietija, 1998), „Jazza Yatra“ (Indija, 2001), Stokholmo džiazo festivalyje (2002), „Big Band Jam“ festivalyje (Vašingtonas, 2007), Honkongo tarptautiniame džiazo festivalyje (2011), Otavos džiazo festivalyje (2013), Londono džiazo festivalyje (2013), Keiptauno džiazo festivalyje (2013), Tokijo džiazo festivalyje (2014), Jarasumo džiazo festivalyje (Pietų Korėja, 2016) ir kt.

Taip pat jis grojo su kitais ansambliais, bendradarbiavo su liaudies ir akademinės muzikos atlikėjais, dalyvavo tarptautiniuose projektuose (su Latvijos radijo bigbendu, Euroradijo orkestru). 

Komponuoti ir aranžuoti D. Pulauskas pradėjo dirbdamas „Oktavoje“. Sukūrė apie 1000 aranžuočių įvairių muzikos žanrų orkestrams ir ansambliams: simfoniniam orkestrui, pučiamųjų instrumentų orkestrui, bigbendui, kameriniam orkestrui, styginių kvartetui, džiazo ir popmuzikos grupėms. Aranžavo muziką įvairiems atlikėjams – Alvydui Lukoševičiui, Veronikai Povilionienei ir kt. DPG groja jo paties sukurtus jazz fusion stiliaus kūrinius. Kūrė dideliems ir kameriniams ansambliams, teatrui, dainų šventėms, aranžavo muziką televizijos projektams. Jo kompozicijų įtraukta į džiazo temų rinkinį „Nuo bliuzo iki sutartinių“ (2013), Baltijos šalių klasikinės muzikos plokštelę „Centenary“ (2018). D. Pulauskas sukūrė apie 30 dainų.

Kiti žymesni kūriniai:
 Siuita džiazo ansambliui ir simfoniniam orkestrui (2005)
 Kompozicijos „Pro rata“ (4 dalys), „Baltic vibes“ (su kitais, 2018)
 Pagal jo kompozicijas Estijoje pastatytas šiuolaikinis baletas „Jazz Ballet Club“ (2016)
 Europos džiazo tinklo (Europe Jazz Network) himnas (su kitais)Europos džiazo tinklo (EJN) himne – ir Dainiaus Pulausko pavardė mic.lt

 Įvertinimas 

 „Bravo“ apdovanojimas` geriausiam Lietuvos džiazo muzikantui (1998)
  „Yesterday Pärnu“ konkurso (Estija) Grand Prix už geriausią dainos „Yesterday“ aranžuotę (1999) 
 Birštono džiazo festivalio Didysis prizas (2000)
 Vyriausybės kultūros ir meno premija (2021)
 Elektrėnų savivaldybės garbės pilietis (2024)

D. Pulausko sekstetas įvertintas Muzikų sąjungos „Auksiniu disku“ (2001), festivalių „Vilnius Jazz“ (2010) ir „Kaunas Jazz“ (2016) prizais.

 Šaltiniai 

 Nuorodos 

 Festivalis „Vievio džiazo klavišai“ vieviokc.lt

Kategorija:Lietuvos kompozitoriai
Kategorija:Lietuvos džiazo muzikai
Kategorija:Lietuvos miestų ir rajonų garbės piliečiai